-  అమెరికా వడ్డీరేట్లు పెంచితే భారమే..
- కొంత కాలం అనిశ్చితే..ొ పరిస్థితులు సర్దుకుంటాయి
-  స్వీయ వృద్ధిపై దృష్టి పెడుతున్నాం
-  అభివృద్ధికి భూ లభ్యత చాలా కీలకం
- తయారీ రంగం పుంజుకుంటోంది
-  డబ్ల్యూఈఎఫ్‌- సీఐఐ సదస్సులో ఆరుణ్‌ జైట్లీ
      న్యూఢిల్లీ: అమెరికా కేంద్ర బ్యాంకు 'ఫెడరల్‌ రిజర్వు' త్వరలో సవరించ తలపెట్టిన వడ్డీరేట్ల ప్రభావం భారత ఆర్థిక వ్యవస్థపై తప్పక ఉండగలదని ఆర్థిక మంత్రి అరుణ్‌ జైట్లీ అభిప్రాయపడ్డారు. డిసెంబరు మధ్యలో అమెరికా చేపట్టనున్న వడ్డీరేట్ల పెంపు ప్రకంపనలు మిగతా దేశాల మాదిరిగా భారత్‌పై కూడా కొంత కాలం వరకు ప్రభావం చూపగలవని అన్నారు. కాలక్రమంలో పరిస్థితులు క్రమంగా సర్దుకోగలవని ఆయన ఆశాభావం వ్యక్తం చేశారు. బుధవారం 'వరల్డ్‌ ఎకనమిక్‌ ఫోరమ్‌' (డబ్ల్యూఈఎఫ్‌) మరియు 'కాన్ఫెడరేషన్‌ ఆఫ్‌ ఇండియన్‌ ఇండిస్టీస్‌' (సీఐఐ) ఏర్పాటు చేసిన ఒక కార్యక్రమంలో ఆయన పాల్గొన్నారు. డబ్ల్యూఈఎప్‌ వ్యవస్థాపకుడు, ఎగ్జిక్యూటివ్‌ ఛైర్మన్‌ క్లౌస్‌ స్వ్కాబ్‌ అడిగిన ప్రశ్నలకు ఆయన సమాధానం ఇస్తూ. ఆమెరికా వడ్డీరేట్ల పెంపుపై నెలకొన్న అనిశ్చిత పరిస్థితి గత కొంతకాలంగా భారత ఆర్థిక వ్యవస్థపై ప్రభావం చూపుతూ వస్తోందని అన్నారు.
స్వీయ రక్షణ చర్యలు చేపడుతున్నార..
   ఆర్థిక వ్యవస్థలను ప్రభావితం చేసే ప్రతికూల అంతర్జాతీయ పరిణామాలు ఇటీవలి కాలంలో చాలా ఎక్కువగా చోటు చేసుకుంటున్నాయని అన్నారు. గతంలో ఇలాంటివి ఎప్పుడో దశాబ్దానికో, 15 ఏళ్లకు ఒకమారో కనిపించేవని తెలిపారు. ఈ పరిణామాల నేపథ్యంలో భారత్‌ తన స్వీయ ఆర్థిక వ్యవస్థను బలోపేతం చేయడంపైనే దృష్టి సారిస్తోందని తెలిపారు. దేశంలో స్థూల ఆర్థికపరిస్థితులు మెరుగైతే అంతర్జాతీయ పరిణామాల ప్రభావం భారత ఆర్థిక వ్యవస్థపై గణనీయంగా తగ్గుతుందని అన్నారు.
బాల్‌ అమెరికా కోర్టులోనే ఉంది..
   ప్రపంచ బ్యాంకు, అంతర్జాతీయ ద్రవ్య నిధి సంస్థలలో సంస్కరణ విషయమై జైట్లీ స్పందిస్తూ ఈ అంశం అమెరికా పరిధిలోనే ఉందని.. వారే ఈ విషయంలో ఒక నిర్ణయం తీసుకోవాల్సి ఉందని తెలిపారు.
తయారీ రంగంలో వృద్ధి కనిపిస్తోంది..
   ఆర్థిక వ్యవస్థ కీలకంగా భావించే తయారీ రంగంలో మంచి వృద్ధి కనిపిస్తోందని అరుణ్‌ జైట్లీ అన్నారు. పరోక్ష పన్ను వసూళ్లు పెరగడమే ఇందుకు ప్రత్యక్ష నిదర్శనమని ఆయన అన్నారు. అక్టోబరు చివరి నాటికి పరోక్ష పన్నుల వసూళ్లు 36.5 శాతం మేర పెరిగాయని ఆయన వెల్లడించారు. గత నవంబరు నుంచి తాము చేపట్టిన చర్యల కారణంగా ఆదాయంలో ఈ వృద్ధి నమోదు అయినట్లుగా ఆయన తెలిపారు. అయితే ఈ చర్యలను పరిగణనలోకి తీసుకోకుండా చూసినా పరోక్ష పన్ను ఆదాయంలో 13.5 శాతం వృద్ధి ఉన్నట్లు జైట్లీ వివరించారు. అభివృద్ధికి తగిన భూ లభ్యత కనీస అవసరమని ఆయన అన్నారు. భూసమీకరణ బిల్లు విషయంలో కాంగ్రెస్‌ ద్వింద్వ వైఖరిని ప్రదర్శించిందని అయన ఆరోపించారు. వస్తు, సేవల పన్ను జీఎస్‌టీ అమలునకు ఉద్దేశించిన బిల్లుకు త్వరలోనే రాజ్యసభలో ఆమోదం లభించగలదని జైట్లీ విశ్వాసం వ్యక్తం చేశారు. విద్యుత్తు పంపిణీ కంపెనీల రుణాల పునర్‌నిర్మాణ ప్రక్రియకు సంబంధించి ప్రభుత్వ కొద్ది రోజుల్లోనే కీలక ప్రకటన చేయనుందని ఆయన తెలిపారు. బడ్జెట్‌లో ప్రకటించిన విధంగా 'కార్పొరేట్‌ ట్యాక్స్‌'ను 25 శాతానికి చేర్చే ప్రక్రియలో భాగంగా చేపట్టనున్న మొదటి విడుత కార్యచరణను తాము త్వరలోనే ప్రకటించనున్నట్లుగా వివరించారు. జీఎస్‌టీ అమలు విషయంలో కృతనిశ్చయంతో ఉన్నట్లు తెలిపారు.
మీ స్నేహితులకు రికమెండ్ చెయ్యండి